D   O   H   O   D   A

MEDZI

VLÁDOU   SLOVENSKEJ  REPUBLIKY
A
VLÁDOU  SPOJENÝCH  ŠTÁTOV   MEXICKÝCH

O  OBCHODE  A  EKONOMICKEJ  SPOLUPRÁCI

Vláda Slovenskej  republiky a vláda Spojených štátov mexických ( ďalej len  "strany" )

-	želajúc  si upevniť svoje priateľské vzťahy a posilniť ducha spolupráce na základe rešpektovania národnej suverenity, rovnosti štátov a zásad vyjadrených vo Všeobecnej deklarácii ľudských práv a demokratických princípov,
-	súc  povzbudené nádejou na rozvinutie a posilnenie obchodných stykov medzi oboma štátmi,
-	berúc do úvahy dôležitosť podpory liberálnejšieho a predvídateľného prostredia pre medzinárodný obchod,
-	usilujúc sa posilniť vzťahy , ktoré  strany historicky udržovali v oblasti ekonomickej spolupráce,
-	vychádzajúc  z nutnosti uľahčiť prístup na svoje trhy a zabrániť vytváraniu nových prekážok pre vzájomný obchod,
-	vedené  snahou vytvoriť rámec pre zahájenie konzultácií v obchodných záležitostiach,
-	veriac, že vytvorením dvojstranného konzultačného mechanizmu zlepší sa ekonomická spolupráca medzi oboma štátmi,
     
 dohodli sa  takto:

KA P I T O L A   I
Všeobecné ustanovenia

Článok  1

 Strany v súlade s  vnútroštátnymi právnymi predpismi každého štátu  a riadiac sa ustanoveniami  tejto dohody pokladajú za prvoradý cieľ  podporu a rozvoj vzájomných ekonomických vzťahov medzi oboma štátmi všeobecne a zvlášť vzájomnej obchodnej výmeny.

Článok  2

Ustanovenia tejto dohody budú uplatňované bez  ujmy na medzinárodných  záväzkoch  prijatých  oboma štátmi a v súlade s vnútroštátnymi právnymi predpismi.

Článok  3

1. Strany potvrdzujú svoju vôľu uskutočňovať obchodnú výmenu medzi oboma štátmi v súlade so záväzkami, ktoré prijali ako členovia Svetovej obchodnej organizácie ( WTO).

2. V súlade s ustanoveniami Všeobecnej dohody o clách a obchode z r. 1994 ( GATT 1994 ) sa  strany budú vo svojich obchodných vzťahoch  riadiť nasledujúcimi princípmi : 

a)	doložka najvyšších výhod,

b)	národné zaobchádzanie.

Článok 4

Ustanovenia článku 3 tejto dohody sa nebudú vzťahovať na výhody a preferencie, ktoré každá  strana  poskytuje  alebo v budúcnosti poskytne : 

a)	na základe svojej účasti v niektorej oblasti voľného obchodu, v colnej únii, alebo v obdobnej regionálnej integrácii , v cezhraničnom obchode so susednými krajinami alebo na základe dohody vedúcej k vytvoreniu oblasti voľného obchodu alebo colnej únie v súlade so Všeobecnom dohodou a clách a obchode  ( GATT 1994 ) a

b)	výrobkom pochádzajúcim z rozvojových krajín v súlade s časťou IV  ( Obchod a rozvoj ) Všeobecnej dohody o clách a obchode ( GATT 1994 ).

Článok  5

Strany  bez toho, že  by umožnili svojvoľnú a neoprávnenú diskrimináciu, budú môcť  v súlade so Všeobecnou dohodou o clách a obchode ( GATT 1994 ) prijímať alebo zachovávať opatrenia nevyhnutné k ochrane : 

a)	verejnej morálky ,
b)	zdravia a  života osôb a zvierat alebo  ochrany rastlín,
c)	priemyselného a duševného  vlastníctva,
d)	prírodných  zdrojov a životného prostredia a
e)	národných  pamiatok umeleckej,  historickej alebo archeologickej hodnoty.

Článok  6

1.  Strany zaručia v súlade s článkom 2 tejto dohody  zodpovedajúcu a účinnú ochranu práv duševného vlastníctva v súlade s najrozvinutejšími medzinárodnými pravidlami stanovenými v Dohode o obchodných aspektoch práv duševného vlastníctva, uzatvorené v rámci  Svetovej obchodnej organizácie ( WTO ).

2. Pre účely tohto článku sa za duševné vlastníctvo považujú autorské práva , vrátane práv k počítačovým programom a programom pre spracovanie  údajov a práva s nimi súvisiace, výrobné a obchodné značky, geografické údaje, vrátane označenia pôvodu, priemyselné vzory  a priemyselné modely, patenty, integrované obvody, ochrana dôverných informácií a ochrana proti nekalej súťaži podľa ustanovenia článku 10 bis Parížskeho dohovoru  na ochranu priemyselného vlastníctva, uzavretého v Paríži 20. marca 1883.

Článok  7

S cieľom určiť tovar  s predpokladom pre vývoz a uľahčiť obchod medzi oboma štátmi :

1.	 Strany budú podporovať ekonomickú a obchodnú spoluprácu organizovaním  veľtrhov a obchodných výstav ,podnikateľských stretnutí, misií, seminárov a sympózií.

2.	Strany v súlade s vnútroštátnymi  právnymi predpismi  umožnia  vývoz a dovoz  oslobodený od cla , daní a iných platieb : 

a)	vzorkov a tovaru bez obchodnej hodnoty a propagačného materiálu,
b)	predmetov a tovaru dovezeného dočasne a určeného pre veľtrhy a výstavy za predpokladu, že nebudú predmetom predaja a
c)	predmetov určených na testovanie ako aj výskumné a vývojové práce v súlade so spoločnými projektami v rámci tejto dohody.

K A P I T O L A   II
Komisia pre ekonomickú a obchodnú spoluprácu

Článok 8

1.	Strany vytvoria  na úrovni ministerstiev, Komisiu pre ekonomickú a obchodnú spoluprácu Slovenská republika - Mexiko (  ďalej len  "komisia").

2.	Komisia bude vedená zástupcami Ministerstva hospodárstva  Slovenskej republiky a Ministerstva pre obchod a podporu priemyslu Mexika a jej členmi budú osoby, ktoré tieto určia.

3.	Komisia bude môcť  prizývať zástupcov iných  vládnych inštitúcií, zakladať výbory ad hoc alebo stále výbory, pracovné skupiny a skupiny expertov a prenášať na nich zodpovednosť. Rovnako môže požadovať zapojenie osôb alebo skupín mimo vládnych inštitúcií.

4.	Komisia sa bude schádzať po vzájomnej dohode na základe požiadavky niektorej zo strán. Jej zasadania bude alternatívne riadiť jedna alebo druhá strana.

5.	Program zasadania komisie  bude stanovený  vopred na základe vzájomnej dohody.

6.	Správy a doporučenia ad hoc alebo stálych výborov , pracovných a expertných skupín , ako i osôb a skupín mimo vládnych inštitúcií podľa tohto článku, budú prejednávané komisiou.

Článok  9

Komisia : 

a)	stanoví základné smery ekonomickej spolupráce,
b)	uskutoční analýzu vývoja a perspektív obchodnej výmeny,
c)	vyhľadá a podporí  príležitosti pre rozširovanie obchodných vzťahov,
d)	pôsobí ako konzultačné fórum strán o vybratých obchodných záležitostiach a
e)	vyhodnocuje vykonávanie tejto dohody.

Článok  10

Komisia podporuje ekonomickú a obchodnú spoluprácu prostredníctvom : 

a)	výmeny informácií a štatistických údajov týkajúcich sa obchodu, investícií a právnych predpisov,

b)	výmeny informácií týkajúcich sa priemyselných, obchodných, zdravotných, fytosanitárnych a iných noriem súvisiacich s obchodom medzi oboma štátmi,

c)	prieskumov   trhu realizovaných  organizáciami špecializujúcimi sa na medzinárodný obchod,

d)	spracovania štúdií o podmienkach obchodnej výmeny s cieľom prijať opatrenia, ktoré by zlepšili vzťahy a podmienky prístupu na trhy oboch štátov,

e)	identifikácie a riešenia problémov poškodzujúcich dvojstrannú ekonomickú spoluprácu a 

f)	kontroly  mnohostranného a regionálneho obchodného vývoja v oblastiach spoločného záujmu.

K A P I T O L A   III
Konzultácie

Článok  11

1.	Strany sa budú usilovať o dosiahnutie vzájomne uspokojivého riešenia v prípade akýchkoľvek rozporov, ktoré vzniknú  v oblasti obchodu, prostredníctvom  spolupráce  a konzultácií.

2.	Strany na základe žiadosti niektorej z nich  budú  môcť kedykoľvek začať  konzultácie o akejkoľvek záležitosti  či opatreniach ,ktoré by ohrozovali alebo by mohli ohroziť výklad alebo vykonávanie tejto dohody, alebo o obchodných vzťahoch medzi oboma štátmi.

3.	Konzultácie sa uskutočnia do 30 dní nasledujúcich po  obdržaní písomnej žiadosti, pokiaľ sa strany  nedohodnú na neskoršom  termíne.

K A P I T O L A  IV
Doplnky a zmeny dohody

Článok  12

1.	Strany  môžu dohodnúť akúkoľvek zmenu alebo doplnenie tejto dohody. Zmeny a doplnky musia byť vykonané písomnou formou.

2.	Zmeny a doplnky tejto dohody nadobudnú platnosť v súlade s čl. 13 ods. 1 dohody akonáhle dôjde k vzájomnej výmene písomných oznámení potvrdzujúcich, že boli splnené nevyhnutné právne procedúry.

K A P I T O L A   V
Platnosť

Článok 13

1.	Táto dohoda  podlieha schváleniu v súlade s vnútroštátnymi právnymi predpismi oboch  strán a nadobudne platnosť dňom výmeny nót, ktoré potvrdzujú, že právne procedúry boli splnené.

2.	Dňom nadobudnutia platnosti táto dohoda nahradí vo vzťahoch medzi Slovenskou republikou a Mexikom  Obchodnú  dohodu  medzi vládou Československej socialistickej republiky a vládou Spojených štátov mexických , podpísanú v Mexiku dňa 15. novembra 1974.

Článok 14

1. Táto dohoda zostane v platnosti na dobu neurčitú, ak ju niektorá zo strán písomne nevypovie.  Platnosť dohody skončí šesť  mesiacov odo dňa doručenia oznámenia o výpovedi druhej  strane.

2. V prípade ukončenia platnosti tejto dohody jej ustanovenia sa budú aplikovať v  podpísaných záväzkoch a v dohodnutých projektoch až do ich úplného splnenia.

Dané v .............................................. dňa........................................ vo dvoch pôvodných vyhotoveniach, každé v jazyku slovenskom  a španielskom, pričom obe znenia majú rovnakú platnosť.

                Za vládu                                                                                                        Za vládu
Slovenskej republiky                                                                                 Spojených štátov mexických